钦定古今图书集成/理学汇编/文学典/第165卷 > 徐师曾文体明辩 > 《谢齐竟陵王教撰高士传启》沈约
## 钦定古今图书集成/理学汇编/文学典/第165卷 > 徐师曾文体明辩 > 《谢齐竟陵王教撰高士传启》沈约

窃闻高尚其事，义光爻象，贤者避世，声焕《典》《坟》，岂徒
激贪勉竞，澡身浴德而已，尔乃大弘义训，百代通风。
是以梁鸿、苏伯，记远迹于前；叔夜、士安，书高尘于后。
虽去取异情，群略殊轸，而独行必彰，片言罔极。贞操
与日月俱悬，孤芳随山壑共远。明公得一含道，体二
居宗，迹屈岩廊之下，神游江海之上，爱奇商洛，访美
东都，盖欲隐显齐功，出处同致，巢由与伊旦并流，三
辟与四门共轨，肃奉明规，思自罄勗。